Peuter doof ná kogleêre inplanting gesteel isLeah Roodt. Foto: Facebook ŉ Dogtertjie van Athlone in Kaapstad is heeltemal doof gelaat nadat die buitenste gedeelte van haar kogleêre inplanting gesteel is. Leah Roodt, wat in Julie twee jaar oud word, is doof in albei ore nadat sy net ŉ paar weke ná geboorte met aangebore rubella- sindroom gediagnoseer is. Die siekte het nie net Leah se gehoor aangetas nie, maar ook haar oë en hart. Sy dra kontaklense om haar sig te verbeter. Millicent Worship, Leah se ouma, het Woensdag aan Maroela Media vertel hulle was Donderdag saam met Leah in ŉ skoenwinkel in Bellville toe die inplanting gesteel is. “Die stukkie van die inplanting wat agter haar oor kom moes seker afgeglip en op die vloer geval het. Ons het nie besef dit het uitgeval nie en eers toe ons buite is, het my man gesien Leah se oorstukkie is weg,” het sy gesê. Die buitenste gedeelte van Leah Roodt se kogleêre inplanting is gesteel. Foto: Facebook “Ons het dadelik teruggegaan en gesoek en gesoek, maar kon dit glad nie vind nie. Die bestuurder van die winkel het ons gehelp om na die beeldmateriaal van die veiligheidskameras te kyk en daar het ons gesien hoe ŉ man die oorstukkie van die vloer af optel en by die winkel uitloop.” Worship sê die oorstukkie is heeltemal waardeloos vir iemand anders, maar vir Leah is dit haar enigste hoop om te kan hoor. “Dit is baie frustrerend vir haar. Vandat die oorstukkie weg is, vat sy heeltyd aan haar oor en wys vir ons sy kan nie hoor nie.” Volgens Worship sal dit tussen R130 000 en R150 000 kos om die oorstuk te vervang en die gesin kan dit nie bekostig nie. Leah het in Oktober verlede jaar die kogleêre inplanting aan haar regteroor gekry nadat sy gekies is as een van die begunstigdes van ŉ inisiatief wat gesamentlik deur KFM, Bidvest, Tygerberg-hospitaal en die Netcare-stigting gedoen is. Sy woon sedertdien sessies by die Carel du Toit-sentrum by waar sy geleer word om te praat. Leah moet nog ŉ kogleêre inplanting aan haar linkeroor kry en Worship sê die familie is hard besig om hiervoor geld in te samel. Intussen het die familie op ŉ Facebook-blad begin om bewusmaking te skep rondom Leah se gesteelde inplanting. “Ons hoop dat die man wat die oorstukkie gevat het dit dalk raaksien en dit net kan terugbring of dat daar iemand dalk daar buite is wat haar kan help,” het Worship gesê. Vir meer inligting of om Leah se familie te kontak, besoek die Facebook-blad hier.